CELEX: 32022R0141
Language: hr
Date: 2022-01-21 00:00:00
Title: Uredba Komisije (EU) 2022/141 оd 21. siječnja 2022. o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe natrijevih karbonata (E 500) i kalijevih karbonata (E 501) u neprerađenim glavonošcima (Tekst značajan za EGP)

2.2.2022   
               
               
                  HR
               
               
                  Službeni list Europske unije
               
               
                  L 23/22
               
            
         UREDBA KOMISIJE (EU) 2022/141
         оd 21. siječnja 2022.
         o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe natrijevih karbonata (E 500) i kalijevih karbonata (E 501) u neprerađenim glavonošcima
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3.,
         budući da:
         
                     (1)
                  
                  
                     U Prilogu II. Uredbi (EZ) br. 1333/2008 utvrđen je popis prehrambenih aditiva odobrenih u Uniji za uporabu u hrani te uvjeti njihove uporabe.
                  
               
                     (2)
                  
                  
                     Taj popis može se ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 Europskog parlamenta i Vijeća (2) na inicijativu Komisije ili na temelju zahtjeva države članice ili zainteresirane strane.
                  
               
                     (3)
                  
                  
                     U skladu s Prilogom II. Uredbi (EZ) br. 1333/2008 odobrena je uporaba natrijevih karbonata (E 500) i kalijevih karbonata (E 501) kao prehrambenih aditiva u širokom rasponu prehrambenih proizvoda u količini quantum satis. Među ostalim, odobrena je njihova uporaba u kategoriji hrane 9.2. „Prerađena riba i ribarski proizvodi, uključujući mekušce i rakove”.
                  
               
                     (4)
                  
                  
                     Komisija je 9. rujna 2020. primila zahtjev za odobrenje uporabe natrijevih karbonata (E 500) i kalijevih karbonata (E 501) u neprerađenim glavonošcima.
                  
               
                     (5)
                  
                  
                     Karbonati imaju sličan učinak na izgled glavonožaca kao fosforna kiselina – fosfati – di-, tri- i polifosfati (E 338–452), čija je uporaba trenutačno odobrena u smrznutim i duboko smrznutim mekušcima i rakovima. Proizvodni proces za glavonošce obuhvaća tretman namakanjem u otopini soli, citrata i karbonata u najvećoj koncentraciji od 3 %; na taj se način tijekom 2–3 dana regulira kiselost otopine. Rezultat je hidratacija, promjena konzistencije i teksture proizvoda te zadržavanje boje. Nakon obrade parom glavonošci tretirani karbonatima i citratima imaju bolja organoleptička svojstva, npr. mekše meso, bolji okus i svjetliju boju, od glavonožaca tretiranih samo citratima. Iz osjetilnog ocjenjivanja koje je proveo podnositelj zahtjeva proizlazi da predložena uporaba natrijevih karbonata (E 500) i kalijevih karbonata (E 501) kao regulatora kiselosti umjesto fosfata poboljšava organoleptička svojstva glavonožaca i njihovu percepciju među potrošačima.
                  
               
                     (6)
                  
                  
                     U skladu s člankom 3. stavkom 2. Uredbe (EZ) br. 1331/2008 Komisija je za ažuriranje Unijina popisa prehrambenih aditiva iz Priloga II. Uredbi (EZ) br. 1333/2008 dužna zatražiti mišljenje Europske agencije za sigurnost hrane („Agencija”), osim ako nije vjerojatno da će predmetno ažuriranje utjecati na zdravlje ljudi.
                  
               
                     (7)
                  
                  
                     Sigurnost natrijeva karbonata (E 500) i kalijeva karbonata (E 501) procijenio je 1990. Znanstveni odbor za hranu, koji je utvrdio da njihov preporučeni dnevni unos (PDU) „nije određen” (3). Izraz „nije određen” znači da na temelju dostupnih toksikoloških, biokemijskih i kliničkih podataka ukupni dnevni unos tvari, koji proizlazi iz njezine prirodne pojave i njezine postojeće uporabe ili uporaba u hrani na razinama koje su potrebne za postizanje željenog tehnološkog učinka, ne predstavlja opasnost za zdravlje. S obzirom na navedeno i na nepostojanje konkretnih prioriteta u pogledu ponovnog procjenjivanja natrijevih karbonata (E 500) i kalijevih karbonata (E 501) u okviru programa za ponovnu procjenu prehrambenih aditiva utvrđenog u Uredbi Komisije (EU) br. 257/2010 (4), Komisija odobrenje upotrebe natrijevih karbonata (E 500) i kalijevih karbonata (E 501) kao regulatora kiselosti na neprerađenim glavonošcima smatra ažuriranjem tog popisa koje vjerojatno neće utjecati na zdravlje ljudi i za koje stoga nije potrebno zatražiti mišljenje Agencije.
                  
               
                     (8)
                  
                  
                     Stoga je primjereno odobriti uporabu natrijevih karbonata (E 500) i kalijevih karbonata (E 501) kao regulatora kiselosti u kategoriji hrane 09.1.2. „Neprerađeni mekušci i rakovi” u Prilogu II. Uredbi (EZ) br. 1333/2008 u količinama quantum satis za glavonošce. Zbog ograničenja uporabe fosfata na smrznute i duboko smrznute mekušce i rakove, uporabu natrijevih karbonata (E 500) i kalijevih karbonata (E 501) kao alternative fosfatima u neprerađenim glavonošcima trebalo bi ograničiti na smrznute i duboko smrznute glavonošce koji nisu tretirani fosfornom kiselinom – fosfatima – di-, tri- i polifosfatima (E 338–452).
                  
               
                     (9)
                  
                  
                     Prilog II. Uredbi (EZ) br. 1333/2008 trebalo bi stoga na odgovarajući način izmijeniti.
                  
               
                     (10)
                  
                  
                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 21. siječnja 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 354, 31.12.2008., str. 16.
         
         
            (2)  Uredba (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (SL L 354, 31.12.2008., str. 1.).
         
            (3)  Izvješća Znanstvenog odbora za hranu, dvadeset i peta serija, 1991., str. 13. (https://ec.europa.eu/food/system/files/2020-12/sci-com_scf_reports_25.pdf).
         
            (4)  Uredba Komisije (EU) br. 257/2010 od 25. ožujka 2010. o uspostavi programa za ponovnu procjenu odobrenih prehrambenih aditiva u skladu s Uredbom (EZ) br. 1333/2008 Europskog parlamenta i Vijeća o prehrambenim aditivima (SL L 80, 26.3.2010., str. 19.).
      
      
         
            PRILOG
            Dio E Priloga II. Uredbi (EZ) br. 1333/2008 mijenja se kako slijedi:
            
                        i.
                     
                     
                        u kategoriji hrane 09.1.2. „Neprerađeni mekušci i rakovi” nakon unosa za E 385 „Kalcijev dinatrijev etilen diamin tetraacetat (kalcijev dinatrijev EDTA)” umeću se sljedeći unosi:
                        
                                    „E 500
                                 
                                 
                                    Natrijevi karbonati
                                 
                                 
                                    
                                       quantum satis
                                    
                                 
                                 
                                    (95)
                                 
                                 
                                    samo smrznuti i duboko smrznuti glavonošci
                                 
                              
                                    E 501
                                 
                                 
                                    Kalijevi karbonati
                                 
                                 
                                    
                                       quantum satis
                                    
                                 
                                 
                                    (95)
                                 
                                 
                                    samo smrznuti i duboko smrznuti glavonošci”
                                 
                              
                  
                        ii.
                     
                     
                        nakon bilješke (90) umeće se sljedeća bilješka (95):
                        
                                    „(95)
                                 
                                 
                                    ne smije se upotrebljavati u kombinaciji s fosfornom kiselinom – fosfatima – di-, tri- i polifosfatima (E 338–452)”.